Fid-dawl tal-aħħar skandlu li feġġ ilbieraħ b’rabta ma’ serq ta’ elettriku, il-Partit Nazzjonalista qal f’konferenza tal-aħbarijiet illum waranofsinhar li ħadd fil-Partit Nazzjonalista ma kien jaf bil-ħabi tal-files jew b’serq ta’ dawl u tenna li l-Gvern qed jimxi bl-attitudni li min ikkorrompa jingħata ‘handshake’. Fl-istess waqt żied jgħid li l-Gvern għandu ferneżija biex jgħatti dak li sejjaħ bħala l-ikbar skandlu. F’konferenza tal-aħbarijiet ilbieraħ, il-Ministru Konrad Mizzi żvela każ ieħor ta’ arloġġi tad-dawl li nstabu mbagħbsa mill-Enemalta u mill-pulizija. L-arloġġi kienu nstabu bejn l-2006 u l-2011 u dwarhom ma ttieħdux passi la mill-Enemalta u lanqas mill-pulizija biex jinġabru l-flus dovuti. Il-każi jinvolvu 665 klijent tal-Enemalta. L-ewwel stima tal-korporazzjoni hija li s-serq tagħhom kien jaqbeż iż-€2 miljun. Il-Ministru tal-Enerġija Konrad Mizzi qal li l-każ feġġ wara li informatur kixef l-iskandlu lill-Enemalta. B’reazzjoni għal dikjarazzjonijiet li saru lbieraħ mill-Ministru Mizzi fil-Parlament, il-Viċi Kap Nazzjonalista Beppe Fenech Adami qal li mhux vera li l-Partit Nazzjonalista fil-Gvern ta xi struzzjoni biex ma jittieħdux passi. Qal li ħadd fil-Gvern preċedenti, l-ebda Ministru jew uffiċjal tal-ministeri ma kien jaf li kien hemm files ta’ abbuż jew serq ta’ dawl. Il-PN enfasizza li għandu jkun hemm l-investigazzjonijiet kollha, u kulmin seta’ kien involut biex isir dan il-ħabi, dan għandu jħallas ta’ għemilu. Huwa staqsa min kienet il-persuna responsabbli ta’ dawn il-files u li l-Ministru Mizzi ma ta l-ebda informazzjoni dwar meta nstabu dawn il-files, fejn kienu u min kien responsabbli għalihom. Qal li l-Gvern għandu tolleranza ta’ 100% għal min hu korrott u ħsiebu biss biex iwaħħal fTonio Fenech li jiċħad kategorikament dak li qed jimplika l-Gvern. L-Avviż Legali ma jorbotx Id-deputat Nazzjonalista qalu li sallum l-Avviz Legali li qed jistrieħ fuqu l-Gvern biex ma jittieħdux passi kontra min xaħħam, ma torbotx għax tittratta biss dwar serq u mhux tixħim. “Kulma hu magħruf hu li Louis Attard li hu investigat huwa qrib Konrad Mizzi u magħżul minnu stess biex ikun laison officer bejn il-Ministeru u l-Enemalta”, qal id-deputat Nazzjonlista. Qal li dan sar magħruf bis-saħħa tal-Oppożizzjoni li se tibqa’ tinsisti biex b’ġustizzja ma’ min hu onest, isiru magħrufa min huma l-korrotti. Beppe Fenech Adami staqsa jekk hemm ministri u segretarji parlamentari li jafu b’nies li huma fil-lista tan-nies li xaħħmu. L-Avukat Fenech Adami żied jgħid li l-poplu Malti jrid ikun jaf jekk fil-lista ta’ nies li allegatament serqu d-dawl hemmx uħud li huma qrib il-PL. Il-Viċi Kap Nazzjonalista qal li qed jgħid hekk għax il-Prim Ministru qal li jaf min huma n-nies korrotti u ma jridx li l-ġustizzja tipproċedi kontrihom. Min-naħa tiegħu, id-deputat Nazzjonalista George Pullicino qal li Konrad Mizzi qal li l-Gvern kien talab lill-pulizija biex jibdew il-proċeduri, iżda mbagħad inbiddlu l-meters . Huwa staqsa jekk il-Ministru Konrad Mizzi tkellimx mal-pulizija u kemm-il file mis-650 kienu kkonkludew l-investigazzjoni dwarhom u kemm ma kinux ġew konklużi. Pullicino staqsa wkoll jekk il-Ministru tkellimx mal-Kapijiet Eżekuttivi tal-Enemalta tul is-snin, x’jafu u jekk qalulux li ngħataw struzzjonijiet mill-Gvern preċedenti. Il-membru Parlamentari staqsa wkoll x’jaf Lious Giordemaina, l-eks-Kap Eżekuttiv tal-Enemalta, u jekk tkellimx mas-Sur Antione Galea li huwa l-Financial Controller fuq dawn il-kazijiet. Huwa staqsa wkoll x’kontrolli għamel il-Ministru biex min seraq iħallas lura. Qal li l-Ministru mar il-Parlament b’għaġġla kbira u ma qal xej lill-Parlament. Pullicino staqsa wkoll x’kien jaf it-top management tal-Enemalta dwar dawn il-files. Qal li l-Gvern għandu jaġixxi kontra kulmin ma pproċedix biex min seraq iħallasx ta’ għemilu. Huwa qal li l-Gvern hu f’ferneżija biex jgħatti l-ikbar skandlu fl-Enemalta għad-deċizjoni li ħa biex ma jieħux passi kontra kulħadd li aġixxa ħażin, mhux biss kontra min seraq iżda anke min ikkorrompa lil uffiċjali tal-Enemalta biex ħallas inqas minn kwart ta’ dak li kellhom iħallsu. Il-Pulizija qed tonqos minn dmirha – Jason Azzopardi Min-naħa tiegħu, id-deputat Nazzjonalsista Jason Azzopardi qal li l-pulizija qiegħda tonqos minn dmirha għax mhux qed tressaq il-qorti kemm lill-awturi tar-reat u anke lill-kompliċi. Azzopardi qal li l-preskrizzjoni f’dan il-każ għadha ma għaddietx u għalhekk il-pulizija tista’ tipproċedi. Dwar l-argument li qal il-Prim Minsitru li ma jridx li jitfa’ familji l-Ħabs, Azzopardi qal li l-Prim Ministru qed ikun diżonest. Dr Azzopardi qal li l-liġi hi ċara għax mhu vera xejn li l-Gvern bilfors irid jiftaħ proċeduri ċivili biex jiġbor flusu. Qal li l-Qorti Kriminali skont il-liġi għandha l-fakulta li tobbliga lil min seraq u kkorrompa li jħallas flus li seraq b’ingann f’massimu ta’ sitt xhur.